A black and white logo

Description automatically generated

**LIETUVOS RESPUBLIKOS SVEIKATOS APSAUGOS MINISTERIJA**

|  |  |  |  |
| --- | --- | --- | --- |
| Lietuvos Respublikos Seimo Peticijų komisijai,  Lietuvos Respublikos Vyriausybės Peticijų komisijai  Lietuvos Respublikos teisingumo ministerijai | 2024- | Nr. |  |
| Į 2024-02-29  2024-03-05  2024-03-25 | Nr.  Nr.  Nr. | S-2024-869  (1.64 Mr) 7R-815  P33-17 |

**DĖL NUOMONĖS PATEIKIMO**

Lietuvos Respublikos sveikatos apsaugos ministerija (toliau – Ministerija) išnagrinėjo persiųstą Redos Šiukščiuvienės kreipimąsi ir jame išdėstytus siūlymus dėl nealkoholinių gėrimų, kuriuose alkoholio koncentracija yra ne daugiau kaip 0,5 procento tūrio (nealkoholinio alaus, vyno, sidro ir pan.), prekybos ir reklamos reglamentavimo pakeitimo, siekiant apsaugoti vaikus ir jaunus asmenis (toliau – Peticija), bei teikia nuomonę.

Ministerija remia priemones, kuriomis siekiama mažinti alkoholinių gėrimų prieinamumą ir vartojimą, o taip pat siekį apriboti nurodytų nealkoholinių gėrimų rinkodarą, siekiant apsaugoti vaikus ir jaunus asmenis. Vaikų maitinimo organizavimo tvarkos aprašo, patvirtinto Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl Vaikų maitinimo organizavimo tvarkos aprašo patvirtinimo“ pakeitimo“ 19-21 punktuose yra nustatytas draudimas tiekti nealkoholinį alų, sidrą ir vyną vaikų maitinimui ugdymo įstaigose, poilsio stovyklose ir vaikų stacionariose socialinių paslaugų įstaigose. O šio aprašo 29 punkte nustatytas draudimas reklamuoti nealkoholinį alų, sidrą ir vyną vaikų ugdymo įstaigose ir poilsio stovyklose.

Ministerija, atsižvelgdama į Pasaulio sveikatos organizacijos leidinyje[[1]](#footnote-2) pateiktą informaciją, tyrimų duomenis ir rekomendacijas bei Peticijoje nurodytus argumentus, palaiko minėtų nealkoholinių gėrimų prekybos ir reklamos reguliavimo nepilnamečiams poreikį , siekiant apsaugoti vaikus ir jaunus asmenis.

Vadovaujantis Lietuvos Respublikos alkoholio kontrolės įstatymo 2 straipsnio 1 dalies nuostatomis, alkoholiniu gėrimu laikomas gėrimas, kurio tūrinė etilo alkoholio koncentracija yra didesnė kaip 1,2 procento (alaus – didesnė kaip 0,5 procento), taigi *nealkoholiniai gėrimai nepatenka į Alkoholio kontrolės įstatymo reguliavimo sritį,* o laikytini maistu, kaip pavyzdžiui, ir energiniai gėrimai, kurių pardavimas nepilnamečiams reglamentuotas pagal Lietuvos Respublikos maisto įstatymą, o reklamos reikalavimai nustatyti Lietuvos Respublikos reklamos įstatyme.

Ministerijos nuomone, būtų tikslinga gauti Teisingumo ministerijos nuomonę, kuriame teisės akte galėtų būti reglamentuoti minėti nealkoholiniai gėrimai.

Priėmus sprendimą dėl šių nealkoholinių gėrimų reglamentavimo tobulinimo, Ministerija tarpinstituciniu formatu yra pasirengusi pagal kompetenciją bendradarbiauti peržiūrint ir keičiant atitinkamų teisės aktų nuostatas.

Viceministras Aurimas Pečkauskas

J. Talačkienė, tel. (8 5) 219 3315, el. p. [jelena.talackiene@sam.lt](mailto:jelena.talackiene@sam.lt)

I. Gudanavičienė, tel. (8 5) 219 3343. el. p. [ieva.gudanaviciene@sam.lt](mailto:ieva.gudanaviciene@sam.lt)

I. Makarskienė, tel. (8 5) 219 3337, el. p. indre.makarskiene@sam.lt

1. [A public health perspective on zero- and low-alcohol beverages (who.int)](https://www.who.int/publications-detail-redirect/9789240072152) [↑](#footnote-ref-2)